สรรพากรเดินเกมบี้ภาษีธุรกิจ
สรรพากรจี้เก็บภาษีธุรกิจมีศักยภาพ เจาะลึกรายภาคพื้นที่มีอนาคต
27 ธ.ค. 2555

สรรพากรจี้เก็บภาษีธุรกิจมีศักยภาพ เจาะลึกรายภาคพื้นที่มีอนาคต
นายสาธิต รังคสิริ อธิบดีกรมสรรพากร เปิดเผยว่า กรมสรรพากรได้เสนอทั้งแผนการปรับเทคนิคและระบบไอที เพื่อเพิ่มประสิทธิภาพการตรวจสอบการจัดเก็บภาษีและรองรับการค้าระหว่างประเทศในอนาคต การสร้างไฟล์รายตัวผู้เสียภาษีและการปรับบทกฎหมายเพื่ออุดช่องโหว่ผู้เสียภาษีให้กับกระทรวงการคลังพิจารณา เพื่อหาทางจัดเก็บรายได้ให้เพิ่มขึ้นแล้ว
ขณะเดียวกันกรมสรรพากรก็ได้ศึกษาเพิ่มเติมการจัดเก็บภาษีปีหน้า เพื่อเข้าถึงรายกลุ่มธุรกิจที่มีศักยภาพ และต่อไปจะเจาะลึกไปถึงรายภาคและพื้นที่ในจังหวัดที่มีอนาคต เช่น ธุรกิจโลจิสติกส์ กลุ่มธุรกิจซื้อมาขายไป ทั้งรายใหญ่ ธุรกิจเอสเอ็มอี และการจัดเก็บในจังหวัดใหญ่ เช่น จ.ขอนแก่น ที่เปิดเส้นทางการบินเพิ่มขึ้นเชื่อมโยงไปถึงลาวและเขมร เพื่อให้หน่วยงานจัดเก็บทำงานง่ายขึ้นและสามารถชดเชยในส่วนที่ได้หายไป ด้วยการปรับปรุงและเพิ่มประสิทธิภาพการจัดเก็บภาษี 
ทั้งนี้ ทิศทางการหารายได้ปีหน้า จึงอยู่ที่ว่ารัฐบาลและกระทรวงการคลังจะรับแผนเพิ่มประสิทธิภาพการจัดเก็บมากน้อยแค่ไหน
การพิจารณาเรื่องปรับปรุงรายการและอัตราค่าลดหย่อน นายสาธิต กล่าวว่า ขณะนี้อยู่ระหว่างเสนอรายละเอียดให้ รมว.คลัง พิจารณาว่าจะเอาหรือไม่